Lapset kadulla
Nämä piskuset, päivähän luodut,
 ovat suljetut synkeyteen.
 Sinisilmä on riemua varten,
 vaan vuotavi kyyneleen.

 Nämä lapsoset lämpöä kaipaa,
 vaan kadulla kylmä on.
 Nämä lapsoset pyytävät leipää –
 oi, kuulkosi tunnoton!

 Nämä poljetut pyytävät teiltä
 mihin heillä on oikeus,
 olis oikeus muutakin saada:
 kodin lämpö ja kasvatus.

 Oi, ettekö, ihmiset rikkaat,
 verituskia rintaanne saa,
 kun kansanne kalliit lapset
 näin itkien vaikertaa!

 Ken lapsena itkien kerjää
 palan pienosen leipää vaan,
 hän miehenä uhkaten vaatii
 elinehtoja, oikeuttaan.

 Näet uhka on sorron kasvu,
 viha kukka kurjuuden.
 Jos työmies liekissä hehkuu,
 syy teissä on, rikkaat, sen.

Talvella –02.

Lähde: Työmies 7.5.1902.

Lauri Soini
Runot
Työmies
1902